[{"text_idx": "#000003", "text": "14.\u201320. septembrini peetud Zapad-2017 pidi kujunema suurimaks so\u0303jaliseks o\u0303ppuseks, mida Venemaa (kaasa arvatud strateegiliselt ta\u0308htis Kaliningradi oblast) ja Valgevene on pa\u0308rast NSV Liidu kokkuvarisemist pidanud.1 Ajalooliselt on strateegilis-operatiivsed o\u0303ppused olnud a\u0308a\u0308rmiselt oluline element so\u0303jalises va\u0308ljao\u0303ppes ja hariduses nii Tsaari-Venemaal kui ka No\u0303ukogude Liidus ning nu\u0308u\u0308d paistab see trend tagasi ilmuvat. Siiski on ilmne, et Zapad-2017 oli varasematega vo\u0303rreldes ma\u0308rksa mitmetahulisem ilming, mis ei kajasta ainult Venemaa praegust so\u0303jalist tugevust, vaid vo\u0303imaldab u\u0308htlasi mo\u0303ista sedagi, kuidas ja kellega valmistub Venemaa tulevikus kokku po\u0303rkama."}, {"text_idx": "#000005", "text": "Strateegilised o\u0303ppused koodnimetusega Zapad (vene keeles \u201ela\u0308a\u0308s\u201d), mis pidid vapustama ja hirmutama No\u0303ukogude bloki va\u0308liseid riike ning demonstreerima Varssavi pakti so\u0303jalist ko\u0303ikvo\u0303imsust, kujunesid Euroopas ku\u0308lma so\u0303ja orgaaniliseks kaasna\u0308htuseks. Neist ko\u0303ige vo\u0303imsamal \u2013 Zapad-81, mis peeti 1981. aasta 4.\u201312. septembril \u2013 osales ligikaudu 100 000 so\u0303java\u0308elast ning seal vo\u0303is na\u0308ha mitmeid ainulaadseid tehnilis-taktikalisi lahendusi.2 Need o\u0303ppused kujutasid endast ma\u0308rkimisva\u0308a\u0308rseid su\u0308ndmusi No\u0303ukogude relvajo\u0303udude ajaloos, mida vo\u0303is lausa vo\u0303rrelda Teise maailmaso\u0303ja aegsete operatsioonidega. Ent NSV Liidu kokkuvarisemine, sellele ja\u0308rgnenud majanduslik katastroof ning vajadus sa\u0308ilitada liberaalne \u201ena\u0308gu\u201d sundisid Venemaad ajutiselt ambitsioone ka\u0308rpima, mis puudutas ka Zapadit."}, {"text_idx": "#000006", "text": "Zapad-2017 oli varasematega vo\u0303rreldes ma\u0308rksa mitmetahulisem ilming, mis ei kajasta ainult Venemaa praegust so\u0303jalist tugevust, vaid vo\u0303imaldab u\u0308htlasi mo\u0303ista sedagi, kuidas ja kellega valmistub Venemaa tulevikus kokku po\u0303rkama."}, {"text_idx": "#000007", "text": "Konservatiivsuse tagasitulek (alates 1996. aastast), mis tegi lo\u0303pu lu\u0308hiajalisele flirtimisele liberalismiga, muutis ja\u0308rsult ka Venemaa riigisisest o\u0303hustikku, ta\u0308histades neoimperialistliku natsionalismi taassu\u0308ndi. Saatuslike metamorfooside la\u0308bi, mida Venemaa koges aastail 1999\u20132013, to\u0303usis taas tuhast ku\u0308lma so\u0303ja aegne retoorika, hakati uuesti relvi ta\u0308ristama ning valjul ha\u0308a\u0308lel hirmutama Balti riike ja Poolat \u2013 ko\u0303ike seda Venemaa la\u0308a\u0308netiiva kiire remilitariseerimise foonil. Ko\u0303ik need muudatused ka\u0308isid kenasti ka\u0308sika\u0308es o\u0303ppuse Zapad taassu\u0308nniga, mida peeti aastail 1999, 2009 ja 2013 ning mis andsid selgelt mo\u0303ista, kus, kelle vastu ja millisel kujul kavatseb Venemaa tulevikus so\u0303jalisi konflikte pidada."}, {"text_idx": "#000008", "text": "Zapad-2017 eellugu: ootused, mured, hirmud"}, {"text_idx": "#000009", "text": "Ko\u0303ik Zapad-2017 eelsed mo\u0303tteka\u0308igud olid kahes aspektis a\u0308a\u0308retult sarnased. Esiteks kipub Venemaa suuremate o\u0303ppustega kaasnema piirkondlike pingete a\u0308genemine, mille iseloomulikumateks na\u0308ideteks on Gruusia (2008) ja Ukraina (2013). Teiseks andsid o\u0303ppusele Zapad-2017 konteksti kestev so\u0303jaline konflikt Ukrainas, Venemaa sekkumine Su\u0308u\u0308rias, Venemaa La\u0308a\u0308ne so\u0303java\u0308eringkonna ja\u0308tkuv tugevdamine ning kahe A2/AD (juurdepa\u0308a\u0308su ja tegevuse takistamise) \u201ekupli\u201d teke La\u0308a\u0308nemere (Kaliningrad) ja Musta mere rannikul (Krimm).3 U\u0308heskoos mo\u0303jutasid need a\u0308a\u0308retult su\u0308gavalt seda, kuidas suhtusid eesseisvasse suuro\u0303ppusse Venemaa naabrid. Isea\u0308ranis selgelt ilmnes see Balti riikides, Poolas ja Ukrainas, kellele \u201eVene oht\u201d on palju enamat kui pelk klis\u030cee. Ebameeldivust suurendas tohutult Venemaa aina kasvav so\u0303jatehnika koondamine La\u0308a\u0308nemere \u2013 Musta mere teljele (kaasa arvatud ebaseaduslikult annekteeritud Krimmi).4 Lisaks ajendas asjaolu, et Venemaa oli tellinud Valgevenes peetava o\u0303ppuse tarbeks 83 korda rohkem vaguneid kui tarvis5 (piisavalt palju na\u0308iteks terve Venemaa 1. kaardiva\u0308e tankiarmee transportimiseks), Valgevene opositsiooni suhtuma a\u0308a\u0308retu umbusuga Venemaa tegelikesse plaanidesse."}, {"text_idx": "#000010", "text": "Neist ko\u0303ige vo\u0303imsamal \u2013 Zapad-81, mis peeti 1981. aasta 4.\u201312. septembril \u2013 osales ligikaudu 100 000 so\u0303java\u0308elast ning seal vo\u0303is na\u0308ha mitmeid ainulaadseid tehnilis-taktikalisi lahendusi."}, {"text_idx": "#000011", "text": "Krimmi liidendamine, Kagu-Ukraina separatistlike jo\u0303udude toetamine ja uued so\u0303java\u0308ebaasid riigipiiri a\u0308a\u0308res olid Venemaa sammud, mis tekitasid Ukraina poliitilises juhtkonnas a\u0308a\u0308rmist a\u0308revust. Riikliku julgeoleku- ja kaitseno\u0303ukogu sekreta\u0308r Oleksandr Turts\u030co\u0303mov va\u0308itis, et o\u0303ppustele tuuakse astronoomiliselt suur arv mehi, tervelt 240 0006, ning Venemaa to\u0303eline siht olevat la\u0308bi ma\u0308ngida \u201eKaliningradi koridori\u201d rajamine juhuks, kui puhkeb so\u0303da NATOga. U\u0308sna samalaadseid mo\u0303tteavaldusi vo\u0303is kuulda Varssavis ja Vilniuses. Peamiselt la\u0308htusid need arusaamast, et Venemaa pu\u0308u\u0308ab kasutada kurikuulsat \u201eSuwa\u0142ki koridori\u201d Poola ja/vo\u0303i Leedu vastu suunatud so\u0303jalise ru\u0308nnaku la\u0308htepunktina.7"}, {"text_idx": "#000012", "text": "Pa\u0308ris ennustatavalt olid La\u0308a\u0308ne meeleolud teravas kontrastis Venemaa ja Valgevene ametlike deklaratsioonide ja avaldustega. Ehkki Moskva tembeldas ko\u0303ik Venemaa-vastaseks hu\u0308steeriaks ja po\u0303hjendamatuteks su\u0308u\u0308distusteks, kasvas a\u0308revus Euroopas aina suuremaks."}, {"text_idx": "#000014", "text": "Venemaa so\u0303nul ei olnud o\u0303ppusel Zapad-2017 muud eesma\u0308rki kui la\u0308bi ma\u0308ngida kaitseoperatsioonid kolme va\u0308ljamo\u0303eldud riigi (Lubeenia, Vesbaaria, Veis\u030cnooria) vastu, kes o\u0303ppuse legendi kohaselt ru\u0308ndasid u\u0308heskoos Valgevenet. Ametlike avalduste po\u0303hjal ei kaasatud selle u\u0308lesande ta\u0308itmisse u\u0308le 13 000 so\u0303java\u0308elase8 ning lisaks tagati o\u0303ppuse \u201ela\u0308bipaistvus\u201d va\u0308lismaiste vaatlejate kohalviibimisega.9 Ent Moskva ja Minski ametlik retoorika ja korduvad rahustavad kinnitused ei veennud kuidagi Venemaa naabreid. See oli suurel ma\u0308a\u0308ral tingitud o\u0303ige mitmest ebako\u0303last, mida rahuldavalt ei seletatud."}, {"text_idx": "#000015", "text": "Esiteks o\u0303ppuse geograafiline haare. Zapad-2017 korraldati hiiglaslikul territooriumil Venemaa Arktikast kuni Valgevene ja Kaliningradi oblastini, misto\u0303ttu ametlikult teada antud osalevate so\u0303java\u0308elaste arv oli va\u0308ga ebarealistlik."}, {"text_idx": "#000018", "text": "Infokillud ja -pudemed, mida on tulnud koguda mitmesugustest allikatest, vo\u0303imaldavad o\u0303ppuse Zapad-2017 po\u0303hilised tulemused kokku vo\u0303tta ja\u0308rgmiste punktidena."}, {"text_idx": "#000019", "text": "1) Zapad kui infoso\u0303ja relv. Informatsioonilis-psu\u0308hholoogilised operatsioonid (ja refleksiivne juhtimine) kujutavad Venemaa la\u0308a\u0308nevastase infoso\u0303ja praeguse vormi selgroogu. Tegelikult on see, kui palju so\u0303java\u0308elasi ta\u0308pselt o\u0303ppusel osales, teiseja\u0308rgulise ta\u0308hendusega. Venemaa saavutas oma po\u0303hilise propagandistliku sihi juba enne Zapadi algust: informatsiooniga manipuleerides ning seda moonutades ja vo\u0303ltsides o\u0303nnestus Venemaa propagandamasinal ku\u0308lvata kahtluseseemneid, mis levitasid innukalt La\u0308a\u0308nes paanikat \u2013 see aga oligi u\u0308ks Kremli ta\u0308htsamaid eesma\u0308rke. Lisaks kujutas Zapad-2017 erinevalt eelka\u0308ijatest (mille ajal Venemaa tahtlikult na\u0308itas oma ru\u0308ndepotentsiaali va\u0308iksemana) omapa\u0308rast hirmutamis- ja kaitseretoorika segu, mis oli mo\u0303eldud korraga nii va\u0308lis- kui ka sisemaisele publikule."}, {"text_idx": "#000020", "text": "2) Zapad kui \u201etulevikuso\u0303ja\u201d katsepolu\u0308goon. Sekkumine Ukrainas ja Su\u0308u\u0308rias on andnud Venemaa so\u0303java\u0308estrateegidele rohkelt va\u0308a\u0308rtuslikku teavet, mida on usinalt to\u0308o\u0308deldud ja mida nu\u0308u\u0308d Zapad-2017 ka\u0308igus u\u0308ritati rakendada. Eriti tasub siinkohal toonitada elektroonilise so\u0303japidamise (nii ru\u0308nde- kui ka kaitseotstarbelise) vo\u0303ime kasvavat ta\u0308htsust: seda elementi on ulatuslikult proovile pandud (paljudes Venemaa piirkondades) nii enne Zapad-2017 algust kui ka mo\u0303istagi selle ajal.10 Samuti po\u0308o\u0308rati tohutut ta\u0308helepanu no\u0303ndanimetatud so\u0303ja algperioodile, mis Roger McDermotti so\u0303nul on endiselt va\u0308ga tugevasti seotud hirmuga u\u0308llatusru\u0308nnaku ees (tagapo\u0303hjaks nii juuni 1941 kui ka Jugoslaavia so\u0303da), mida tahetakse va\u0308listada \u201eo\u0303hukaitsele ja konventsionaalsetele ta\u0308psusru\u0308nnakusu\u0308steemidele tugineva so\u0303jalise plaanimisega\u201d.11 Teiselt poolt ro\u0303hutas o\u0303ppus taas Venemaa strateegilist muret nii juhtimise (C2) kui ka va\u0308eliikide integreeritud kasutamise pa\u0308rast. Selles suhtes ei ole sugugi tarbetu a\u0308ra mainida, et Venemaa arusaam \u201etulevikuso\u0303jast\u201d on va\u0308ga tihedalt seotud juurdepa\u0308a\u0308su ja tegevuse takistamise (A2/AD) tsoonide ehk \u201ekuplite\u201d loomisega, mis peavad muutma vallutamatuks niisugused piirkonnad, mida peetakse Venemaa riigikaitse huvides esmavajalikuks. Sellest johtuvalt tasub eriliselt silma peal hoida Kaliningradil, Venemaa la\u0308a\u0308nepoolseimal valdusel ja ko\u0303ige vo\u0303imsamal A2/AD \u201ekuplil\u201d."}, {"text_idx": "#000022", "text": "4) Zapad kui Venemaa-Valgevene suhete lakmuspaber. O\u0303ppus, mille u\u0308ks eesma\u0308rk oli demonstreerida Minski ja Moskva a\u0308a\u0308rmiselt suurt u\u0308htsust ja u\u0308htekuuluvust, vo\u0303is tegelikult anda ma\u0308rku sootuks vastupidisest. Juhtivate Valgevene asjatundjate analu\u0308u\u0308sid on na\u0308idanud, et kahe partneri suhted ei ole kaugeltki sellised, nagu neid tavaliselt kujutatakse.13"}, {"text_idx": "#000023", "text": "Nu\u0308u\u0308d, mil mure Venemaa-Valgevene u\u0308hiso\u0303ppuse pa\u0308rast on suurelt jaolt vaibunud, ei ole ehk tarbetu mainida sedagi, et lisaks probleemidele ja ohtudele on Zapad-2017 pakkunud rohkelt hindamatut teavet, kinnitanud mo\u0303ningate juba varem ta\u0308heldatud suundumuste ja kalduvuste pu\u0308simist ning toonud na\u0308htavale ka mo\u0303ningaid uusi. Tulevased analu\u0308u\u0308sid pakuvad kahtlemata rohkem teavet selle kohta, mis tegelikult 14.\u201320. septembril toimus ja mida vo\u0303ib edasi oodata. Praegu on igal juhul selge, et Venemaa ka\u0308sitleb NATOt oma po\u0303hivaenlasena La\u0308a\u0308nemere piirkonnas, millel on nii praegu kui ka usutavasti edaspidi Kremli geopoliitilistes arvestustes keskne koht. Balti riike ja Poolat, mis kujutavad endast NATO idatiiva po\u0303hjapoolset osa, tuleb seepa\u0308rast pidada Venemaa \u201ehu\u0308briidso\u0303ja\u201d peamisteks sihtma\u0308rkideks juhul, kui pinged peaksid hakkama kasvama. Kaliningradi oblast aga, kus on moodustatud Venemaa ko\u0303ige vo\u0303imsam A2/AD \u201ekuppel\u201d, on ko\u0303igest \u201ema\u0308nguva\u0308ljak\u201d, millel Moskva ma\u0308ngib la\u0308bi \u201etulevikuso\u0303ja\u201d kontseptsiooni po\u0303hipostulaadid."}, {"text_idx": "#000025", "text": "Sergei Suhhankin joonistab oma analu\u0308u\u0308sis u\u0308sna selgelt va\u0308lja Venemaa o\u0303ppuse Zapad-2017, milles oli ka kahepoolne (Venemaa-Valgevene) element, peamised poliitilised ja so\u0303jalised aspektid. Ma sooviksin siia lisada ainult mo\u0303ned mo\u0303tted."}, {"text_idx": "#000026", "text": "Kreml teeskleb, et pelgalt \u201ereageerib\u201d, mo\u0303istagi \u201ekaitsvalt\u201d, NATO \u201eekspansioonile\u201d ja \u201etaristu tugevdamisele\u201d alliansi la\u0308a\u0308netiival, eitades ta\u0308ielikult oma tegelikku rolli Venemaa ja NATO poliitilise ja so\u0303jalise vastasseisu o\u0303hutamises, eriti La\u0308a\u0308nemere piirkonnas. Moskva ametliku retoorika ja tegelike sammude erinevus on sama vapustav nagu No\u0303ukogude ajal, mil NSV Liit reklaamis end u\u0308leilmse \u201erahu kantsina\u201d. Tegelikult ka\u0308itub Venemaa so\u0303jalises mo\u0303ttes vastavalt ku\u0308lma so\u0303ja aegsele mudelile, mida on mo\u0303nevo\u0303rra uuendatud tehnilise ja doktrinaalse ku\u0308lje pealt, mis eriti puudutab (des)informatsiooni, ku\u0308ber- ja elektroonilist so\u0303japidamist ning ta\u0308psusrelvastust."}, {"text_idx": "#000027", "text": "O\u0303ppus Zapad na\u0308itas, et Venemaa peab Valgevenet sisuliselt oma La\u0308a\u0308ne so\u0303java\u0308eringkonna koostisosaks. Siiski puudub Valgevenes praegu Venemaa pu\u0308siv so\u0303jaline kohalolek, kui va\u0308lja arvata Venemaa-Valgevene u\u0308hise piirkondliku o\u0303hukaitsesu\u0308steemi kaks radari- ja sidekeskust. Teiselt poolt so\u0303ltuvad kahe riigi poliitilised suhted va\u0308ga tugevasti kahe presidendi, Putini ja Lukas\u030cenka omavahelistest suhetest, kes, tundub, teineteisele va\u0308ga ei meeldi. Nad ja\u0308lgisid Zapad-2017 eraldi, kumbki oma riigis, mis vo\u0303ib anda aimu nende omajagu erinevatest vaadetest ja taotlustest."}, {"text_idx": "#000028", "text": "Zapad-2017 ma\u0308ngis la\u0308bi Venemaa maa-, eri-, raketi- ja o\u0303huva\u0308e siirmise Valgevenesse tingimustes, kus Venemaa otsustab \u201ereageerida\u201d NATO ta\u0308iustatud ettenihutatud kohalolekule Balti riikides ja Poolas ning USA raketito\u0303rje elementidele Poolas ja Rumeenias. Samuti ma\u0308ngiti la\u0308bi rez\u030ciimimuutuse stsenaarium Valgevenes, mis loomulikult omistati kolmele fiktiivsele la\u0308a\u0308nenaabrile. See peaks andma, ehkki eri po\u0303hjustel, Lukas\u030cenkale ja ka ko\u0303igile iseseisvusmeelsetele valgevenelastele tublisti po\u0303hjust muretseda."}, {"text_idx": "#000029", "text": "majandusekspert ja rahvusvaheliste suhete vaatleja"}, {"text_idx": "#000030", "text": "Sergei Suhhankin on pa\u0308ris tabavalt vo\u0303tnud kokku terve rea ja\u0308reldusi hiljuti toimunud Venemaa relvajo\u0303udude suuro\u0303ppustest Zapad-2017. Kusjuures ro\u0303hutanud just neid so\u0303numeid, mida need o\u0303ppused andsid laiemas poliitilises plaanis enam kui konkreetsetes so\u0303jalis-tehnilistes elementides."}, {"text_idx": "#000031", "text": "Tuleb igati no\u0303ustuda, et nende o\u0303ppuste kaudu manifesteerub Venemaa ta\u0308nane visioon nii oma potentsiaalsetest vastastest kui ka enda rollist eelko\u0303ige so\u0303jalise jo\u0303ukeskusena uues maailma ja regionaalses poliitilises korralduses. Kusjuures tegu on to\u0303epoolest ajalooliselt ja\u0308rjepideva positsioneerimisega, mida vaid viivuks katkestas 1990. aastate alguse ajutine segaduse hetk, mis piiras ka naaberriigi so\u0303jalisi ja geopoliitilisi ambitsioone mitte vast niipalju autori pakutud liberalismiga flirtimise, vaid pigem banaalse majandusliku vo\u0303imetuse to\u0303ttu. Omalt poolt lisaks vaid, et Venemaa va\u0308lispoliitiline visioon on alati olnud tugevalt mo\u0303jutatud n-o\u0308 \u201ekindralstaabilisest\u201d mo\u0303tlemisest klassikaliste 19. sajandi geostrateegiliste koolkondade vaimus, kus territoriaalne puhver riigi su\u0308dapiirkondade jaoks on eluliseks eesma\u0308rgiks, eriti la\u0308a\u0308ne suunal. Samas on Moskva visioones kunagine kaugele ettenihutatud Varssavi pakti aegne \u201ela\u0308a\u0308nerinde\u201d joon Kremli strateegias juba niigi No\u0303ukogude Liidu lagunemisega nihkunud liiga la\u0308hedale riigi keskusele ning Ukraina arengutega tegi seda veelgi \u201eohtlikumalt\u201d. Seepa\u0308rast oli Krimmi annekteerimine va\u0308ga ha\u0308sti sobituv samm uue so\u0303jalise kaitseliini u\u0308lesehitamiseks, kus u\u0308hes otsas on Kaliningradi kindlustatud so\u0303jaline keskus ja teises otsas Krimmi analoog, mida praegu intensiivselt vastavate tehnika ja u\u0308ksustega ka sisustatakse. Nende kahe vahele aga ja\u0308a\u0308vad Valgevene ja Ukraina, millistes suundades ja\u0308rjest suurendatakse so\u0303jalist vo\u0303imekust nii uute vo\u0303imsamate relvasu\u0308steemide kui uute va\u0308ekoondiste formeerimise abil. Seejuures tegelikult praktilises mo\u0303ttes pigem ru\u0308ndevo\u0303imekuse eelisarendamise vormis... Kuid lisaks on samasugune protsess kulgenud juba pikemat aega ka teistes piirkondades piki Venemaa la\u0308a\u0308nepiiri Po\u0303hja-Ja\u0308a\u0308merest Musta mereni. Vana to\u0303de aga on, et vo\u0303imekuse vo\u0303tmeelemendiks on tegelik tegevus ja erinevate elementide koosto\u0308o\u0308, mida peab pidevalt harjutama. Milleks ongi vajalikud just vo\u0303imalikult mastaapsed ja mitmekesised so\u0303jalised o\u0303ppused. Sellised nagu a\u0308sjased. Lisaks kannavad sa\u0308a\u0308rased o\u0303ppused alati ka teatud jo\u0303u eksponeerimise ja selles mo\u0303ttes a\u0308hvarduse elementi kui va\u0308lispoliitilise mo\u0303jukuse su\u0308mbolit ja vahendit."}, {"text_idx": "#000032", "text": "Kaheldamatult on Suhhankinil o\u0303igus ka selles osas, et eriti pa\u0308rast Gruusiat ja Ukrainat/Krimmi on Venemaa naabrite na\u0308rvilisuse aste Venemaa kavatsuste suhtes ma\u0308rgatavalt kasvanud, seda arusaadavatel po\u0303hjustel."}, {"text_idx": "#000033", "text": "Sergei Suhhankini metoodiline la\u0308henemine la\u0308bi pealispindse ja varjatud faktorite analu\u0308u\u0308si on va\u0308ga omal kohal, sest nende o\u0303ppuste va\u0308line pilt, mida demonstreeriti va\u0308lismaailmale, oli vaid klassikaline \u201epakazuuha\u201d, mis oli parimal juhul vaid va\u0308ike fragment palju suuremast mosaiigist viimaste aegade suurimas vastavas ettevo\u0303tmises. Sellest andis tunnistust ka detail, et tavapa\u0308rasest erinevalt president Vladimir Putin Valgevenesse oma ametivennaga koos o\u0303ppusi ja\u0308lgima ei la\u0308inudki, eelistades osaleda Venemaal toimuvate harjutuste ja\u0308lgimisel. Omalt poolt lisaks siia veel paar ja\u0308reldust."}, {"text_idx": "#000034", "text": "Esiteks, isegi avalikustatud o\u0303ppuste legend, veelgi enam aga arvukate Venemaal toimunud harjutuste teadaolev sisu polnud tegelikult kaitse iseloomuga. O\u0303igemini polnud tegelikult seda deklareeritud \u201eterroristide ja separatistide\u201d kui tingliku vaenlase kontekstis. Sest kogu o\u0303ppuste sarja jooksul kasutatud ja siin-seal isegi meediasse jo\u0303udnud tegevused ja vahendid eeldasid vastase sedavo\u0303rd massiivset ja ko\u0303rgetasemelist varustatust ja taktikalis-tehnilist toimimist, mis sai olla ainult suhteliselt suurtele riikide vo\u0303i nende kogumite regulaarsetele relvajo\u0303ududele iseloomulik. Millistele? Ilmselt NATOle, keda Venemaa ju tegelikult peabki ametlikult oma peamiseks strateegiliseks vastaseks. Lihtsalt paar na\u0308idet: tankikiilude harjutamine, massiivse tingliku vastase lennuva\u0308e ru\u0308nnakute imiteerimine, taktikaliste tuumavo\u0303imekusega rakettide sihtimine naaberriikide sihtma\u0308rkidele, ka Suhhankini viidatud A2/AD intensiivne la\u0308biharjutamine, reaalse mereblokaadi harjutamine kogu La\u0308a\u0308nemere ranniku ulatuses, tagalateenistuste ja pioneeriva\u0308eosade eelpositsioneerimine, mida harjutati, muuseas, Valgevenes juba enne ametlikku o\u0303ppuste aega jne."}, {"text_idx": "#000035", "text": "Teiseks tuleb arvestada ka sellega, et armeele lisaks kaasati so\u0303java\u0308elaste o\u0303ppustel osalemisse Viini leppe ja\u0308rgi arvesse mitte minevaid FSB, piirivalve, Rahvuskaardi va\u0308eosi. Va\u0308idetavasti ka territooriumi \u201ezats\u030cistkat\u201d elik ho\u0303lvamisel puhastamist. Isegi va\u0308lipangad pandi to\u0308o\u0308le, pidades ilmselt silmas Ida-Ukraina su\u0308ndmuste o\u0303ppetunde... U\u0308he hu\u0308poteesi ja\u0308rgi sobituvad suuremasse o\u0303ppuste konteksti ka samaaegsed massilised evakueerimised erinevate Venemaa suurlinnade keskustest, mida va\u0308idetavalt olevat neli vene emigranti va\u0308lismaalt (sic!) korraldanud..."}, {"text_idx": "#000037", "text": "Neljandaks, Suhhankin aktsentueerib o\u0303igustatult ta\u0308helepanu EW (elektroonilise so\u0303japidamise) komponendile neil o\u0303ppustel, mille tase ja korraldus on tekitanud teatud murekurdusid meie liitlastele, aga ka va\u0308idetavaid katkestusi arvutivo\u0303rkudes ning eluta\u0308htsate su\u0308steemide toimimises meie lo\u0303unanaabrite juures."}, {"text_idx": "#000038", "text": "Viiendaks, tegu oli kaheldamatult ka infoso\u0303ja komponendiga, nii hirmutamise kontekstis, nagu Suhhankin asjakohaselt va\u0308lja toob, aga ka Valgevene positsioneerimisel kui Venemaa \u201eoma\u201c . Teistpidi aga lisaks omalt poolt, et tingvastase Veis\u030cnooria kontuur tuletas kahtlaselt meelde omaaegseid kahe ilmaso\u0303ja vahel Poolale kuulunud alasid ta\u0308nase Valgevene territooriumil, kus kunagistel presidendivalimistel oli ko\u0303ige enam antud valijaha\u0308a\u0308li Lukas\u030cenka vastaskandidaadile... Seega poliitiline vihje nii liitlasele kui ka Poolale? Va\u0308hemalt Ukraina hirm, et nende ru\u0308ndamist harjutatakse, ja\u0308i esialgu veel siiski o\u0303hku rippuma."}, {"text_idx": "#000039", "text": "Kui aga proovida omalt poolt vo\u0303tta kokku u\u0308ldmulje, toetudes ka Suhhankini ja\u0308reldustele: tegelikult seekord harjutati praktiliselt ta\u0308iemahulist so\u0303jalist konflikti meidki puudutavas piirkonnas. Kogu lugu."}, {"text_idx": "#000040", "text": "Mo\u0308o\u0308dunud aasta septembris teatas Vene kindralstaabi u\u0308lem armeekindral Valeri Gerassimov, et 2017. aastal toimuvad Vene ja Valgevene relvajo\u0303udude suurimad u\u0308hised strateegilised o\u0303ppused Zapad 2017. Tema so\u0303nul oli o\u0303ppuste eesma\u0308rgiks liitlasva\u0308gede vo\u0303imekuse testimine laiaulatuslike so\u0303jaliste operatsioonide planeerimisel ja la\u0308biviimisel va\u0308ga piiratud aja jooksul, suure va\u0308egrupi juhtimissu\u0308steemi ettevalmistamine tegutsemiseks so\u0303jaolukorras, regionaalse o\u0303hukaitsesu\u0308steemi efektiivsuse suurendamine, integreeritud luure-, side- ja elektronvo\u0303itluse su\u0308steemide koosto\u0308o\u0308 ta\u0308iustamine. O\u0303ppused plaaniti la\u0308bi viia Valgevene ja Venemaa polu\u0308goonidel."}, {"text_idx": "#000041", "text": "Mo\u0303ni kuu hiljem teatas Vene kaitseminister Sergei S\u030coigu omakorda, et o\u0303ppused toimuvad maa-alal Barentsi merest kuni Ukrainani Venemaa la\u0308a\u0308nepoolse riigipiiri la\u0308heduses ja et neis osalevad peale La\u0308a\u0308ne so\u0303java\u0308eringkonna va\u0308gede 1. kaardiva\u0308e tankiarmee u\u0308ksused, Po\u0303hja- ja Balti mere laevastikud, Kaliningradi enklaavis asuv 11. armeekorpus. Ta ma\u0308rkis ka, et \u201eo\u0303ppuste kontseptsiooni ja stsenaariumi va\u0308ljato\u0308o\u0308tamisel vo\u0303etakse arvesse olukord, mis on seotud NATO aktiivsuse suurenemisega liitriigi piiride la\u0308heduses\u201c. 11. augustil teatas Vene o\u0303hudessantva\u0308gede juhataja kindralpolkovnik Andrei Serdjukov omakorda, et o\u0303ppustest Pihkva oblastis vo\u0303tavad osa ka kolm tema alluvuses olevat o\u0303hudessantdiviisi. Ka\u0308esoleva aasta kevad-suvel avalikustas Vene meedia mitmel korral viitega kaitseministeeriumile, et selles osaleb kokku kuni 100 tuhat so\u0303java\u0308elast koos oma relvastuse ja tehnikaga."}, {"text_idx": "#000042", "text": "Detsembris 2016 taotles Vene kaitseministeerium Valgevenelt luba kasutada oma u\u0308ksuste veoks o\u0303ppustele 4162 vagunit, mis tegi Minski u\u0308pris murelikuks. Teatavasti so\u0303ltub rongi pikkus raudteejaamade ro\u0308o\u0308baste pikkusest. Standardse Vene so\u0303java\u0308erongi (es\u030celoni) keskmine pikkus on 50 vagunit, seega vo\u0303ib 4162 vagunist moodustada kokku umbes 83 es\u030celoni. Isegi edasi-tagasi veo puhul on sellise hulga vagunitega vo\u0303imalik transportida ta\u0308ielikult komplekteeritud ja relvastatud luure, spetsnazi, dessantru\u0308nde ja dessantva\u0308gede u\u0308ksustega ning o\u0303hukomponendiga tugevdatud motolaskurdiviisi ehk 14\u201315 tuhat meest koos oma relvastuse ja tehnikaga. Minski andmetel lubati neil kasutada vaid 400 vagunit, mis muutis ilmselt ka Vladimir Putini plaane Valgevenes. O\u0303ppusi juhtisid Venemaa ja Valgevene kindralstaapide u\u0308lemad. Nende ka\u0308igus lisandusid eelnimetatud u\u0308ksustele veel o\u0303hujo\u0303ud, sh rasked pommitajad ja strateegilised raketiva\u0308ed. Viimased tulistasid Kamts\u030catkale ka kaks kontinentidevahelist raketti. Seega 12700-mehelised o\u0303ppused Valgevenes, mida Moskva esitas La\u0308a\u0308nele o\u0303ppustena Zapad-2017 ja millele oli koondatud La\u0308a\u0308ne massmeedia peamine ta\u0308helepanu, olid ainult u\u0308ks va\u0308ike osa neist."}, {"text_idx": "#000045", "text": "2. Harjutada regionaalse strateegilise va\u0308egrupi juhtimist ja koosto\u0308o\u0308d suurte kaitse- ja pealetungioperatsioonide ettevalmistamisel ja la\u0308biviimisel laial rindel ja suurele su\u0308gavusele."}, {"text_idx": "#000046", "text": "3. Pidades silmas presidentide Putini ja Aljaksandr Lukas\u030cenka omavahelist vaenu ei saa ka va\u0308listada, et Kremlil oli plaan saata o\u0303ppuste sildi all Valgevenesse suur va\u0308egrupp eesma\u0308rgiga eemaldada Lukas\u030cenka vo\u0303imult, ja\u0308tta pu\u0308sivalt sinna oma va\u0308ekontingent ning teha Valgevenest kuulekas Moskva vasall."}, {"text_idx": "#000047", "text": "4. Ja\u0308rgmise aasta 18. ma\u0308rtsil on Venemaal presidendivalimised. Pole lo\u0303puni va\u0308listatud, et Putin ei kavandanud riigi u\u0308ldise isoleerituse ja majanduskriisi taustal raskustesse sattunud Vene presidentidele tavaks saanud va\u0308ikest vo\u0303idukat \u201eoperatsiooni\u201c Valgevenes oma rahva lollitamiseks ja enda ja\u0308rjekordseks edukaks tagasivalimiseks."}, {"text_idx": "#000049", "text": "Aasia riikide reageeringuid Ukraina so\u0303jale iseloomustab u\u0308hine austus rahvusvahelise korra printsiipide suhtes. Samal ajal hoidutakse Venemaad otseso\u0303nu hukka mo\u0303istmast, mis la\u0308a\u0308neriikide vaatest ja\u0308a\u0308b arusaamatuks ebama\u0308a\u0308rasuseks. Kagu-Aasia riikide juhtumid illustreerivad, et la\u0308a\u0308nelik narratiiv Ukraina so\u0303jast pole universaalne."}, {"text_idx": "#000050", "text": "Kristi Raik: La\u0308a\u0308ne habras u\u0308htsus"}, {"text_idx": "#000051", "text": "Vene-poliitika kujundamine liitlaste seas no\u0303uab endiselt palju vaeva. Kui NATO riigid ei suuda so\u0303jast o\u0303ppida seda, et ka meie peame vo\u0303tma endale kohustuse vajadusel Ukraina eest surra, ja\u0308a\u0308b Euroopa u\u0308htsus u\u0308u\u0308rikeseks."}, {"text_idx": "#000053", "text": "Ukraina territoriaalse terviklikkuse ja poliitilise so\u0303ltumatuse saavutamine on vo\u0303imalik, kui Ukrainat toetavad liitlased saaksid vo\u0303itu oma ebakindlusest. Koalitsioon peab u\u0308heha\u0308a\u0308lselt avaldama valmisolekut Ukrainat abistada ka pikaajalise so\u0303ja korral. Samuti tuleb Ukrainale tarnida vo\u0303imalikult kiiresti sellises koguses raskerelvastust, mis heidutab Venemaa kavatsusi uueks pealetungiks."}, {"text_idx": "#000055", "text": "Euroopa Va\u0308lissuhete No\u0303ukogu direktori Mark Leonardi 2021. aastal ilmunud raamat \"The Age of Unpeace\" (\u201eEbarahu aeg\u201c), mis eesti keeles ilmus eelmise aasta jo\u0303ulu eel, on lugejatele sissejuhatus majandusliku so\u0303ltuvuse ja riikide lo\u0303imumise riskidest."}, {"text_idx": "#000057", "text": "Afganistani so\u0303da oli sedavo\u0303rd kulukas, et lo\u0303i omal ajal No\u0303ukogude Liidu majandusse korraliku augu ja aitas sel moel riigi lo\u0303pule kaasa, meenutab Euroopa Poliitikaanalu\u0308u\u0308si Keskuse vanemteadur Charlotta Colle\u0301n, kelle so\u0303nul on Ukraina so\u0303da Venemaa viimaste aastaku\u0308mnete ko\u0303ige kallim ettevo\u0303tmine."}, {"text_idx": "#000058", "text": "Kord kuus u\u0308levaade analu\u0308u\u0308sidest ja kommentaaridest ning Eesti va\u0308lis- ja julgeolekupoliitikast sinu e-postkasti."}, {"text_idx": "#000059", "text": "Diplomaatia mo\u0303testab Eesti va\u0308lis-, kaitse- ja julgeolekupoliitikat ning aitab su\u0308gavamalt mo\u0303ista maailmas toimuvat."}, {"text_idx": "#000060", "text": "Diplomaatia veebileht kasutab ku\u0308psiseid, et lehe sirvimine oleks mugavam ja isikupa\u0308rasem. Ta\u0308psem info meie privaatsustingimustes."}]